Dirk Prinsloo dalk binnekort op pad terug na SADirk Prinsloo. Foto: Trevor Kolk/SAPA Prinsloo is einde 2009 in Belo-Rusland in Oos-Europa in hegtenis geneem, toe hy ŉ bank probeer beroof het en is vroeg 2010 tot 13 jaar tronkstraf gevonnis. Hy is nou geregtig op parool. Volgens Nelson Kgwete, woordvoerder van die departement van internasionale betrekkinge en samewerking, moet Prinsloo op 20 Februarie in ŉ hof in Belo-Rusland verskyn. “Die Suid-Afrikaanse regering is in kontak met die owerhede in Belo-Rusland deur middel van die departement en sy afgevaardigdes in Moskou en Minsk. Die departement is egter nie tans in die posisie om enige inligting bekend te maak oor Prinsloo of die datum van sy beoogde vrylating nie.” Kgwete het wel gesê die hof sal na verwagting Maandag beslis oor die datum waarop Prinsloo vrygelaat sal word. “Beamptes van ons ambassade in Minsk sal die hofverrigtinge bywoon. Die departement is nog nie genader om enigiets te doen oor Prinsloo se moontlik uitlewering nie.” Volgens Kgwete hanteer die Nasionale Vervolgingsgesag (NVG), die departement van justisie en Interpol uitlewerings. Maroela Media het die departement van justisie genader om kommentaar en wag vir terugvoer. Prinsloo en sy destydse lewensmaat, Cezanne Visser (ook bekend as adv. Barbie), is in 2002 in hegtenis geneem op aanklagte van onder meer verkragting en die vervaardiging van kinderpornografie. Die aanklagte is kort daarna teruggetrek maar die paartjie, wat albei advokate was, is in 2003 weer aangekla. Hulle is later op borgtog vrygelaat. Prinsloo het einde 2005 tydens die verhoor aangedui hy wil Rusland besoek. Hy is nie as ŉ vlugrisiko beskou nie en sy borgtog is verhoog. Hy het egter nie in April 2006 by die hof opgedaag nie en ŉ lasbrief vir sy inhegtenisname is uitgereik. Hy sal dus in hegtenis geneem word sodra hy weer in Suid-Afrika aankom. Visser se verhoor het sonder Prinsloo voortgegaan en sy is in Februarie 2010 op 11 aanklagte skuldig bevind en tot sewe jaar tronkstraf gevonnis. Sy is in Augustus 2013 op parool vrygelaat.